மானுவல் எல். குவிசோன்

மானுவல் லூயி குவிசோன் யி மோலினா (Manuel Luis Quezón y Molina, ஆகத்து 19, 1878 – ஆகத்து 1, 1944) 1935 முதல் 1944 வரை பிலிப்பீன்சு பொதுநலவாயத்தின் அரசுத்தலைவராக பொறுப்பேற்றவர். பிலிப்பீன்சின் அரசுத் தலைவராக பணியாற்றிய முதல் பிலிப்பினோ இவராவார். பெரும்பான்மையான பிலிப்பினோ மக்கள் இவரை 1897 முதல் 1901 வரை ஆட்சி புரிந்த எமிலியோ அகுனால்டோவிற்குப் பிறகான இரண்டாவது அரசுத் தலைவராக கருதுகின்றனர்.

குவிசோன் அரசுத்தலைவராக தேர்ந்தெடுக்கப்பட்ட முதல் மேலவைத் தலைவராவார். தவிரவும் நாடுதழுவிய தேர்தல் மூலம் தேர்ந்தெடுக்கப்பட்ட அரசுத் தலைவராகவும் இரண்டாம் முறையும் மீள்தேர்ந்தெடுக்கப்பட்ட அரசுத்தலைவராகவும் விளங்கினார். இவர் " தேசிய மொழியின் தந்தை" என அறியப்படுகின்றார்.

தனது ஆட்சிக்காலத்தில், குவிசோன் நாட்டுப்புற நிலமில்லா விவசாயிகளின்  பிரச்சினைகளுக்கு தீர்வு கண்டார். தீவுகளின் படைசார் பாதுகாப்பு சீரமைப்பு, அரசு நிர்வாகச் சீரமைப்பு, மின்டானோ  குடியேற்றம் மற்றும் மேம்படுத்தல், பிலிப்பீன்சின் வணிகத்தில் வெளிநாட்டு ஆதிக்கத்தை எதிர்கொள்ளல், நிலச் சீர்திருத்தம், அரசு ஊழலுக்கெதிரான நடவடிக்கைகள் என பல முடிவுகளைக் கண்டார்.  போர் தொடங்கியபோது ஐக்கிய அமெரிக்காவிலிருந்து  நாடுகடந்த அரசை நிறுவி சப்பானிய ஆக்கிரமிப்பை எதிர்த்தார்.

அமெரிக்காவில் நாடுகடந்து வாழ்ந்துவந்த நிலையிலேயே நியூயோர்க் மாநிலத்தின் சரனாக் ஏரி நகரில் காசநோயால் இறந்தார். இரண்டாம் உலகப் போர் முடியும்வரை இவரது உடல் ஆர்லிங்டன் தேசியக் கல்லறையில் அடக்கம்  செய்யப்பட்டிருந்தது; பின்னர் மணிலாவிற்கு மாற்றப்பட்டது. இறுதியாக குவிசோன் நினைவு வட்டத்தில் இவரது உடல் அடக்கம் செய்யப்பட்டுள்ளது.

பிலிப்பைன்சின் குடியரசுத் தலைவர்கள்
1878 பிறப்புகள்
1944 இறப்புகள்
பிலிப்பீன்சின் அரசியல்வாதிகள்